*Neste* galvenais birojs Espo
Naftas pārstrādes rūpnīca Porvo
*Neste* degvielas uzpildes stacija Maskavas ielā Rīgā
*Neste Oil* mašīna uzpilda degvielu kuģim
***Neste Oyj*** (agrākais nosaukums ***Neste Oil***) ir Somijas naftas un atjaunīgo ogļūdeņražu pārstrādes un tirdzniecības uzņēmums, kas piedāvā degvielu transportlīdzekļiem, kā arī cita veida naftas produktus. Pašreizējā formā uzņēmums ir dibināts 2004. gadā, atdaloties no *Fortum*, bet tā vēsture sniedzas līdz 1948. gadam.
Uzņēmuma galvenais birojs atrodas Espo.

*Neste Oyj* akcijas tiek kotētas *Nasdaq Helsinki* biržā un ietilpst *OMX Helsinki 25* indeksā. Uzņēmuma lielākie akcionāri (2020. gada jūlijā): Somijas valsts (premjerministra birojs, 35,96 %), *Valtion Kehitysyhtiö Vake Oy* (8,31 %).

Uzņēmuma nosaukums *Neste* somu valodā nozīmē "šķidrums".

Vēsture
-------

### *Neste*

*Neste Oil* priekšteci ***Neste Oy*** Somijas valsts dibināja 1948. gadā, lai nodrošinātu valsti ar degvielu. Sākotnēji tā ar tankkuģiem importēja naftas produktus, kurus uzglabāja Nāntali.

Naftas pārstrādes rūpnīcas izveidi 1954. gadā apstiprināja Somijas parlaments. Rūpnīca tika atklāta 1957. gadā Nāntali. 1962. gadā tās jauda tika palielināta līdz 2,5 miljoniem tonnu gadā. 1965. gadā Porvo tika atklāta naftas pārstrādes rūpnīca. 1960. gados uzņēmums iesaistījās arī dabasgāzes izpētē un ieguvē, ķīmisko vielu ražošanā. *Neste* izveidoja degvielas uzpildes staciju tīklu.

1994. gadā *Neste* (75 %) un Krievijas *Gazprom* (25 %) dibināja kopuzņēmumu *Gasum*, kas nodarbojās ar dabasgāzes importēšanu, pārdošanu un nogādi klientiem. 1994. gadā *Neste* un Norvēģijas *Statoil* apvienoja polimēru biznesu kopuzņēmumā *Borealis*.

1995. gadā *Neste* akcijas sāka kotēt Helsinku biržā.
1998. gadā *Neste* pārdeva tai piederošās *Borealis* 50 % akcijas Austrijas uzņēmumam *OMV* un Abū Dabī *IPIC*.

### *Fortum*

*Pamatraksts: Fortum* 
1997. gadā valsts parlaments atļāva *Neste* apvienoties ar energouzņēmumu *Imatran Voima*. Apvienošanās stājās spēkā 1999. gada 1. janvārī. Jaunā uzņēmuma nosaukums — ***Fortum Oyj***.

1999. gadā tika pārdots kopuzņēmuma *Gasum* akciju vairākums. Ķīmiskās operācijas *Neste Chemicals* tika pārdotas investīciju uzņēmumam *Industri Kapital*. 1999. gadā uz *Neste* inženierijas departamenta bāzes Porvo tika izveidots uzņēmums *Neste Engineering Oy*.

2004. gadā *Fortum Oil and Gas* tika sadalīts *Fortum Oil* un *Fortum Heat and Gas*.

### *Neste Oil*

2004. gadā no *Fortum* tika atdalīta naftas pārstrāde (*Fortum Oil*) patstāvīgā uzņēmumā ***Neste Oil Oyj***. Uzņēmumu sadalīšana tika pabeigta 2005. gada pavasarī.
2004. gadā *Neste Engineering Oy* 40 % kapitāldaļu tika pārdotas ASV uzņēmumam *Jacobs Engineering Group*, un uzņēmums pārdēvēts par *Neste Jacobs Oy*.
2005. gada 1. aprīlī *Neste Oil* akcijas sāka kotēt Helsinku biržā.
2005. gadā akcijas Krievijas naftas uzņēmumā *Severtek* tika pārdotas *Lukoil*.

2011. gadā gāzes bizness Igaunijā tikapārdots *Alexela*; *Beringen* polialfaolefīna ražotne Beļģijā pārdota *Chevron Phillips Chemical*; 50 % kapitāldaļu izooktāna ražotnē Edmontonā pārdota *Keyera*.
2012. gadā tika panākta vienošanās ar *Shell* par Polijas degvielas uzpildes staciju tīkla pārdošanu.
2014. gadā tika pārdoti uzņēmuma galvenie kuģi, un kuģniecības pārvaldīšanas funkcijas kā ārpakalpojums nodots *OSM Ship Management Finland Oy*. Tika veikta *Neste Oil* reorganizācija: ražošanas un loģistikas funkcijas apvienotas biznesa nodaļā *Oil Products and Renewable Products*, mazumtirdzniecība atdalīta kā nodaļa *Oil Retail*.

### *Neste*

2015. gada 1. aprīlī akcionāru sanāksmē tika nolemts uzņēmuma nosaukumu jūnijā mainīt uz ***Neste***.
2015. gadā Kilpilahti elektrosadales tīkls tika pārdots investīciju fondam *InfraVia European Fund II*.
2016. gada 16. martā *Neste* ar Francijas uzņēmumu *Veolia* un Austrijas *Borealis* vienojās Kilpilahti, Porvo kopīgi būvēt termoelektrostaciju, kurā *Neste* piedalītos ar 40 %.
2017. gadā tika atpirktas *Neste Jacobs* 40 % kapitāldaļas, un uzņēmums pārdēvēts par *Neste Engineering Solutions*.
2019. gadā, ieguldot 1,4 miljardus eiro, Singapūrā sākas ražotnes paplašināšanas projekta realizācija, lai ražotu aviācijas degvielu un citus produktus no atjaunīgajiem resursiem.
2019. gadā *Neste* degvielas mazumtirdzniecības biznesu Krievijā pārdeva uzņēmumam *Tatneft*.

2019. gadā *Neste* un Nīderlandes ķīmiskās rūpniecības uzņēmums *LyondellBasell* paziņoja par bioloģiski bāzētas plastmasas komerciālu ražošanu no atjaunīgajiem materiāliem. 2020. gadā *Neste*, Vācijas *Covestro* un *Borealis* uzsāka līdzīgu sadarbību polikarbonāta plastmasas ražošanā. Sadarbības ietvaros *Neste* ražotu ogļūdeņražus no atjaunīgajiem resursiem kā izejvielu, lai *Borealis* ražotu fenolu. Fenolu izmantotu *Covestro*, lai ražotu polikarbonāta plastmasu, ko galvenokārt izmantotu automašīnu starmešiem un logu pārklājumiem.

2020. gada martā *Neste* veica ieguldījumu Vācijas uzņēmumā *Sunfire*, kas attīsta augstas temperatūras elektrolīzes tehnoloģiju. 2020. gada septembrī tika pārdoti Zviedrijas bitumena ražotāja *Nynas AB* 49,99 % kapitāldaļu uzņēmumam *Bitumina Industries*.
2020. gada septembrī *Neste* sāka sadarbības sarunas par naftas pārstrādes rūpnīcas Nāntali slēgšanu, jo pasaulē samazinājās pieprasījums pēc fosilā kurināmā un vienlaikus palielinājās jaudas pārpalikums. Pārstrādes rūpnīcu bija plānots slēgt līdz 2021. gada marta beigām. Uzņēmuma mērķis bija saglabāt Nāntali savu termināli un ostas darbību, bet Porvo koncentrēt pārstrādes uzņēmumus.
3. novembrī tika paziņots, ka *Neste* no ASV uzņēmuma *Bunge Limited* iegādāsies atjaunīgo materiālu pārstrādes rūpnīcu *Bunge Loders Croklaan* Roterdamā; darījums pabeigts 2021. gada 2. martā.

2021. gada 2. martā tika pabeigta *Bunge Loders Croklaan* pārstrādes rūpnīcas iegāde Roterdamā, Nīderlandē. 15. martā tika paziņots, ka *Neste* jaunā pasaules mēroga atjaunīgo produktu rūpnīca tika būvēta Roterdamā.
20. maijā tika paziņots, ka *Neste* sadarbosies ar *Mitsui Chemicals* un *Toyota Tsusho*, lai Japānā ražotu atjaunīgo plastmasu un ķīmiskās vielas no 100 % bioloģiski bāzētiem hidrokarbonātiem.
7. septembrī *Neste* paziņoja, ka iegādāties uzņēmumu *Agri Trading*, kas ir viens no lielākajiem neatkarīgajiem atjaunīgo atkritumu un atlieku tauku un eļļas tirgotājiem ASV; darījums pabeigts 2. novembrī.
4. oktobrī *Neste* vienojās pārdot savu pamateļļas biznesu ASV uzņēmumam *Chevron Corporation*. Tika parakstīta arī vienošanās par iziešanu no pamateļļas kopuzņēmuma ar *Bahrain Petroleum Company* un *Nogaholding*.
20. oktobrī *Neste* vienojās par kopuzņēmuma veidošanu ar Beļģijas plastmasas ražotāju *Ravago* par ķīmisko vielu atkārtotas pārstrādes rūpnīcas izveidošanu Nīderlandē.

2022. gada 1. martā *Neste* vienojās par kopuzņēmuma veidošanu ar ASV uzņēmumu *Marathon Petroleum*, lai ražotu dīzeļdegvielu no atjaunīgajiem materiāliem martinesā, Kalifornijā.

Uzņēmuma struktūra
------------------

*Neste* bizness ir sadalīts trīs daļās: Atjaunīgie produkti, Naftas produkti, Mārketings un pakalpojumi, Citi. Atjaunīgo produktu nodaļa ir sadalīta: Atjaunīgā aviācija, Atjaunīgie polimēri un ķīmija, Atjaunīgais ceļa transports.

### Naftas produkti un atjaunīgie resursi

Uzņēmums apgādā savas pārstrādes rūpnīcas ar jēlnaftu, atjaunīgajiem resursiem un citiem materiāliem.

Pārstrādes rūpnīcas ražo plaša spektra naftas produktus. *Neste Oil* izstrādājusi un ražo *NExBTL* biodīzeli un aviācijas degvielu.
Uzņēmumam ir naftas pārstrādes rūpnīcas Porvo un Nāntali. Porvo ražo 12,5 miljonus tonnas naftas izstrādājumu gadā. Nāntali rūpnīca ražo 3 miljonus tonnas gadā.

2010. gadā Singapūrā tika atklāta biodīzeļa *NExBTL* rūpnīca, kurā par izejvielu tiek izmantota galvenokārt palmu eļļa. Tā ražo 800 000 tonnas gadā.

2011. gadā Roterdamā tika atklāta biodīzeļa rūpnīca. Tā ražo 800 000 tonnas gadā.

*Neste Oil* pieder 50 % Zviedrijas uzņēmumā *Nynas AB*, kas ražo augstas kvalitātes naftēnu eļļu, bitumena produktus, īpašu kuģu degvielu un citus naftas produktus.

2011. gadā *Neste Oil* (45 %), Bahreinas *BAPCO* (27,5 %) un *OGHC* (27,5 %) izveidoja kopuzņēmumu Bahreinā, kas ražo ļoti augstas viskozitātes eļļu *VHVI*, kuru *Neste* tirgo ar zīmolu *NEXBASE*.

### Naftas produktu mazumtirdzniecība

Uzņēmumam ir lielākais degvielas uzpildes staciju tīkls Somijā. Degvielas uzpildes stacijas atrodas arī Baltijas valstīs un Krievijā (Sanktpēterburgas apkaimē). Liela daļa staciju ir automātiskās (Baltijas valstīs tādas ir visas). Agrāk 105 automātiskās Neste Oil stacijas atradās arī Polijā, bet tās 2013. gada aprīlī tika pārdotas Nīderlandes / Lielbritānijas naftas un gāzes ieguves, pārstrādes un tās produktu pārdošanas uzņēmumam Royal Dutch Shell.

### *Neste Shipping*

*Neste Oil* 100 % pieder uzņēmums *Neste Shipping Oy*, kas specializējies jēlnaftas, naftas produktu un ķīmisko vielu transportēšanā. 2012. gadā flote sastāvēja no 22 tankkuģiem. *Neste Shipping* kuģi ir pastiprināti pret ledus iedarbību un ir ar dubultu dibenu.

*Neste* Latvijā
---------------

Latvijā *Neste* pārstāv *SIA Neste Latvija*, kuras īpašnieks ir Nīderlandē reģistrēts uzņēmums *Neste Affiliate B.V*. Uzņēmums nodarbojas ar naftas produktu vairumtirdzniecību, mazumtirdzniecību un auto ķīmijas tirdzniecību, kā arī ar naftas termināla pakalpojumiem Rīgas brīvostā.
2019. gada beigās Latvijā bija 75 *Neste* automātiskās degvielas uzpildes stacijas.

### Vēsture

1990. gadā *Neste Oy* un Latvijas valsts naftas produktu apgādes uzņēmums *Latvijas nafta* dibināja kopuzņēmumu *Latvian Traffic Service*. Pirmo degvielas uzpildes staciju ar *Neste* zīmolu uzņēmums Latvijā atvēra 1991. gada decembrī.
1993. gadā tika dibināts meitas uzņēmums *SIA Neste Oil Latvia*. 1995. gadā dibināts meitas uzņēmums *SIA Neste Oil Terminal Riga*.
1997. gadā *Neste* Rīgā atklāja Latvijā pirmo automātisko degvielas uzpildes staciju *A24*.
1998. gadā *SIA Neste Oil Latvia* tika pārdēvēts par *SIA Neste Latvija*, tajā apvienojot visus *Neste Oy* meitas uzņēmumus Latvijā, kuri tika likvidēti. Uzņēmuma vienīgais īpašnieks bija Nīderlandē reģistrētsuzņēmums *Neste Oil Finance B.V.* 1998. gadā dibināts meitas uzņēmums *SIA Sašķidrinātā naftas gāze*, kas nodarbojās ar sašķidrinātās gāzes tirdzniecību. 1998. gadā Rīgas brīvostas teritorijā tika atklāts *Neste Oil Terminal Riga* naftas produktu terminālis.

2001. gadā visas *Neste* degvielas uzpildes stacijas Latvijā pamazām pārveidoja par automātiskajām.
2007. gadā *Neste Oil* aviācijas degvielas uzpildes biznesu *Starptautiskajā lidostā "Rīga"* pārdeva *Latvija Statoil*.
2008. gadā *SIA Sašķidrinātā naftas gāze* tika pārdots *SIA Latvijas propāna gāze*, kas piederēja Šveices uzņēmumam *Massonyx LTD*.

2012. gadā tika veikta degvielas uzpildes staciju pārbūve sakarā ar zīmola maiņu no *Neste* uz *Neste Oil*.
2015. gada aprīlī Latvijā bija 64 *Neste Oil* automātiskās degvielas uzpildes stacijas, no kurām 25 atradās Rīgā.
2016. gada pavasarī notika zīmola maiņa no *Neste Oil* uz *Neste*.
2018. gadā *Neste* Latvijā mazumtirdzniecībā sāka piedāvāt dīzeļdegvielu *Neste MY*, kas ražota no 100 % atjaunīgajiem resursiem.

### Vadība

SIA *Neste Latvija* valdes priekšsēdētājs ir Armands Beiziķis
Valdes locekle ir Evija Sudraba.

Kritika
-------

*Neste Oil* biodīzeļa ražošanā palmu eļļas izmantošana izsauc protestus no vides aizstāvju puses, jo palmu plantāciju ierīkošanai tiek izcirsti meži.

Atsauces
--------

1. ↑  «Shareholders». Arhivēts no oriģināla, laiks: 2020. gada 26. jūnijā. Skatīts: 2020. gada 26. augustā.
2. ↑  
«Neste to complete Borealis sale by end Feb». ICIS. 1998-01-09. Skatīts: 2012-01-25.
3. ↑  
Alvarado, Vladimir (1999-10-18). "Neste Chemicals will go it alone". *Chem. Eng. News* (American Chemical Society) 42 (77): 15. doi:10.1021/cen-v077n042.p015. Atjaunināts: 2012-01-25.
4. 1 2  Neste Jacobs in brief[novecojusi saite]
5. ↑  «Business Areas». Arhivēts no oriģināla, laiks: 2012. gada 20. maijā. Skatīts: 2012. gada 7. septembrī.
6. ↑  «Neste Oil starts up Europe's largest renewable diesel plant in Rotterdam - Neste Oil Com». Arhivēts no oriģināla, laiks: 2013. gada 20. jūnijā. Skatīts: 2014. gada 11. septembrī.
7. ↑  «Nynäshamn». Arhivēts no oriģināla, laiks: 2012. gada 24. maijā. Skatīts: 2012. gada 7. septembrī.
8. ↑  «Bahrain». Arhivēts no oriģināla, laiks: 2012. gada 26. maijā. Skatīts: 2012. gada 7. septembrī.
9. ↑  «Neste network abroad». Arhivēts no oriģināla, laiks: 2012. gada 24. maijā. Skatīts: 2012. gada 7. septembrī.
10. ↑  «Shipping». Arhivēts no oriģināla, laiks: 2012. gada 24. oktobrī. Skatīts: 2012. gada 7. septembrī.
11. ↑  Par zemesgabala Rīgā, Brīvības gatvē 386 (zemes kadastra Nr.01000920436), valsts īpašumā esošo 48/100 domājamo daļu privatizācijas noteikumu apstiprināšanu[novecojusi saite] LR Privatizācijas aģentūra, 2000. gada 14. septembrī
12. 1 2 3  Par uzņēmumu
13. 1 2  NESTE LATVIJA, Sabiedrība ar ierobežotu atbildību  Lursoft
14. ↑  SIA NESTE OIL TERMINAL RIGA, Sabiedrība  Arhivēts 2012. gada 7. decembrī, *Wayback Machine* vietnē. Lursoft
15. ↑  Plāno pārklāt lielākās pilsētas[novecojusi saite] Valters Grīnvalds, 2007. gada 10. aprīlis
16. ↑  SAŠĶIDRINĀTĀ NAFTAS GĀZE, Sabiedrība ar ierobežotu atbildību  Lursoft
17. ↑  Terminālis
18. ↑  SIA Latvija Statoil uzsāk aviācijas degvielas piegādi Rīgas Starptautiskajā lidostā Diena, 2007. gada 31. maijs
19. ↑  Par tirgus dalībnieku apvienošanos Konkurences padomes lēmums Nr.12, Rīgā 2007. gada 28. februārī (prot. Nr.13, 4.§)
20. ↑  'Latvijas Propāna Gāze' nopērk 'Sašķidrināto naftas gāzi' DELFI, 2008. gada 
31. oktobris
21. ↑  Zīmola maiņa
22. ↑  «Neste Oil's plans for global leadership in palm oil diesel will drive massive rainforest destruction and climate change». Arhivēts no oriģināla, laiks: 2016. gada 4. jūnijā. Skatīts: 2016. gada 1. jūnijā. Teksts "Greenpeace International "ignorēts

Ārējās saites
-------------

* *Neste* vietne
* *Neste* Latvijas vietne

|  |  |  |  |
| --- | --- | --- | --- |
| 

| * s
* d
* l
 Somijas *OMX Helsinki 25* uzņēmumi |
| --- |
|  |
| 
* Cargotec
* Elisa
* Fortum
* Huhtamäki
* Kesko
* Kojamo
* KONE
* Konecranes
* Metsä Board
* Metso
* Neste
* Nokia
* Nokian Renkaat
* Nordea
* Orion
* Outokumpu
* Qt Group
* Sampo
* SSAB
* Stora Enso
* Telia Company
* Tietoevry
* UPM
* Valmet
* Wärtsilä

 |

 |


|  |  |  |  |
| --- | --- | --- | --- |
| 

| * s
* d
* l
*Nasdaq Nordic* *OMX Nordic 40* uzņēmumi |
| --- |
|  |
| 
* ABB
* A.P. Møller - Mærsk
* Assa Abloy
* AstraZeneca
* Atlas Copco
* Boliden
* Carlsberg
* Coloplast
* Danske Bank
* DSV Panalpina
* EQT
* Ericsson
* Essity
* Evolution Gaming Group
* Fortum
* Genmab
* Hennes & Mauritz
* Hexagon
* Investor
* Kone
* Neste
* NIBE Industrier
* Nokia
* Nordea
* Novo Nordisk
* Novozymes
* Pandora
* Sampo
* Sandvik
* SCA
* SEB
* SKF
* Stora Enso
* Svenska Handelsbanken
* Swedbank
* Telia Company
* UPM-Kymmene
* Vestas Wind Systems
* Volvo
* Ørsted

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * s
* d
* l
Valsts karogs: Latvija Gāzes un degvielas uzpildes stacijas Latvijā |
| --- |
|  |
| Degvielas uzpildes stacijas | 
* Astarte
* Circle K
* Gotika Auto
* KOOL
* Latvijas Nafta
* Neste
* Virši
* Viada
* Metro

 |
|  |
| Gāzes uzpildes stacijas | 
* Eko Gāze
* Intergaz
* Latvijas propāna gāze

 |
|  |
| Bijušās degvielas uzpildes stacijas | 
* Dinaz
* Lukoil
* Shell
* Statoil
* Trest

 |

 |

|  |  |  |  |  |  |
| --- | --- | --- | --- | --- | --- |
| 

| * s
* d
* l
 Latvijas uzņēmumi ar lielāko apgrozījumu 2022. gadā |
| --- |
|  |
| 
* Latvenergo
* ORLEN Latvija
* RIMI LATVIA
* MAXIMA Latvija
* ELKO Grupa
* Neste Latvija
* Latvijas valsts meži
* Air Baltic Corporation
* Sanitex
* Latvijas Finieris
* Virši-A
* Pirmas
* Sadales tīkls
* KRONOSPAN Riga
* Augstsprieguma tīkls
* VIADA Baltija
* Moller Baltic Import
* Ignitis Latvija
* Agerona
* Tet

 |
|  |
| Sarakstā iekļauti tikai tie uzņēmumi, kuriem taksācijas periods bijis vismaz 10 mēneši. Sarakstā nav iekļautas bankas, apdrošināšanas sabiedrības, kā arī uzņēmumi, kuru gada pārskati nav iesniegti.
Informāciju apkopojis uzņēmums *Lursoft*.  |

 |